b'\n_START_ARTICLE_\nMi\xc5\xa1kolin\n_START_PARAGRAPH_\nMi\xc5\xa1kolin je literarni lik istoimenske pravljice, ki jo je leta 1931 napisal Josip Ribi\xc4\x8di\xc4\x8d.\n_START_SECTION_\nVsebina\n_START_PARAGRAPH_\nMi\xc5\xa1kolin je kratka sodobna pravljica z istoimenskim glavnim knji\xc5\xbeevnim junakom, mi\xc5\xa1ko s \xc4\x8dlove\xc5\xa1kimi lastnostmi, navadami in obi\xc4\x8daji. Pravljica se za\xc4\x8dne z opisovanjem Mi\xc5\xa1onovega doma, kjer stanujejo o\xc4\x8de Mi\xc5\xa1on, mati Mi\xc5\xa1onka in sin Mi\xc5\xa1kolin, ki je razvajen in mu je vedno dolg\xc4\x8das, zato si \xc5\xbeeli bratca ali sestrico. \xc5\xbdelja se mu uresni\xc4\x8di, ko k Mi\xc5\xa1onovim teta Sivopetka, ki je v nesre\xc4\x8di izgubila mo\xc5\xbea sinove in mora zato po svetu s trebuhom za kruhom, prinese h\xc4\x8derko Mi\xc5\xa1o. Od zdaj naprej mora Mi\xc5\xa1kolin skrbeti za malo Mi\xc5\xa1o in jo zabavati. Kmalu spozna, da si je veliko re\xc4\x8di prej napa\xc4\x8dno predstavljal, saj mu je "sestrica" prinesla veliko nev\xc5\xa1e\xc4\x8dnosti. Zgodba opisuje mi\xc5\xa1kove dogodiv\xc5\xa1\xc4\x8dine, npr. sre\xc4\x8danje z ma\xc4\x8dko, u\xc4\x8denje v mi\xc5\xa1ji \xc5\xa1oli, kjer ima zelo strogega u\xc4\x8ditelja ..._NEWLINE_Pravljica se kon\xc4\x8da s poroko Mi\xc5\xa1kolina in Mi\xc5\xa1e ter vrnitvijo tete Sivopetke.\n_START_SECTION_\nGlavni junak\n_START_PARAGRAPH_\nMi\xc5\xa1kolin predstavlja otroka, ki se dolgo\xc4\x8dasi in si \xc5\xbeeli dru\xc5\xbebe vrstnikov. \xc5\xbdivi v dru\xc5\xbeini z mamo in o\xc4\x8detom, ki hodita po hrano - "v slu\xc5\xbebo". Kot starej\xc5\xa1i mora paziti na mlaj\xc5\xa1o Mi\xc5\xa1o, kar po\xc4\x8dne na videz nerad, a v notranjosti ve in na koncu pravljice tudi spozna, da jo ima zelo rad. Z njo se na koncu poro\xc4\x8di.\n_START_SECTION_\nAnaliza\n_START_PARAGRAPH_\nKnji\xc5\xbeevni \xc4\x8das je nedolo\xc4\x8den. Prostor dogajanja je domovanje Mi\xc5\xa1onovih. Pripovedovalec je tretjeosebni (vsevedni pripovedovalec)._NEWLINE_Stranski knji\xc5\xbeevni liki: Mi\xc5\xa1a (Mi\xc5\xa1kolinina osirotela sestri\xc4\x8dna), o\xc4\x8de Mi\xc5\xa1on (do svojega sina je zelo strog), mati Mi\xc5\xa1onka (ljube\xc4\x8da tako do svojega mo\xc5\xbea kot do Mi\xc5\xa1kolina), Sivopetka (Mi\xc5\xa1ina mati, ki mora po smrti mo\xc5\xbea in sinov v svet), pajek, ma\xc4\x8dka, gospodinja, gospod u\xc4\x8ditelj in Mi\xc5\xa1kolinovi so\xc5\xa1olci v Mi\xc5\xa1ji \xc5\xa1oli._NEWLINE_Motivi: motiv juna\xc5\xa1tva (Mi\xc5\xa1kolin premaga ma\xc4\x8dko), motiv ljubezni (Mi\xc5\xa1kolin sprva nerad skrbi za Mi\xc5\xa1o, kasneje pa jo vzljubi in se poro\xc4\x8dita)._NEWLINE_Sporo\xc4\x8dilo: na koncu se vedno vse dobro kon\xc4\x8da.\n_START_SECTION_\nIzdaje knjige\n_START_PARAGRAPH_\nKnjiga je bila prvi\xc4\x8d izdana leta 1931 pri Mladinski knjigi. Kasneje je bila pri isti zalo\xc5\xbebi ponatisnjena v letih 1957, 1969, 1970, 1974, 1975, 1978, 1979, 1991, 1998, 2001 in 2005, leta 1982 pa pri Zalo\xc5\xbeni\xc5\xa1tvu tr\xc5\xbea\xc5\xa1kega tiska v Trstu.'